               EURÓPSKA KOMISIA
            V Bruseli16. 7. 2020
            COM(2020) 321 final
            2020/0143(NLE)

            Návrh
            ROZHODNUTIE RADY,
            ktorým sa mení rozhodnutie 2003/77/ES, ktorým sa ustanovujú viacročné finančné usmernenia na riadenie aktív ESUO v likvidácii a na riadenie aktív Výskumného fondu uhlia a ocele po skončení tejto likvidácie

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Podľa prílohy k rozhodnutiu Rady 2003/77/ES z 1. februára 2003
                  1
               , „a) Aktíva ESUO [Európske spoločenstvo uhlia a ocele] v likvidácii, vrátane jeho pôžičkového portfólia a investícií, sa budú používať, ak je to potrebné, na splnenie zostávajúcich záväzkov ESUO z hľadiska jeho nezaplatených pôžičiek, jeho záväzkov vyplývajúcich z predchádzajúcich prevádzkových rozpočtov a z akýchkoľvek nepredvídateľných záväzkov. b) Aktíva ESUO v likvidácii, ktoré nie sú potrebné na splnenie záväzkov opísaných v písmene a), budú investované na zabezpečenie príjmu, ktorý sa použije na financovanie pokračovania výskumu v sektoroch súvisiacich s uhoľným a oceliarskym priemyslom. c) Aktíva Výskumného fondu uhlia a ocele sa budú investovať na zabezpečenie príjmu, ktorý sa použije na financovanie pokračovania výskumu v sektoroch súvisiacich s uhoľným a oceliarskym priemyslom.“

               Vzhľadom na absenciu zostávajúcich nesplatených pôžičiek a pokles záväzkov ESUO
                  2
                sa investičná činnosť na účely získavania príjmu na financovanie výskumu stáva čoraz dominantnejším zameraním ESUO v likvidácii. V rozhodnutí Rady 2003/77/ES sa ustanovuje, že Komisia spravuje aktíva ESUO v likvidácii tak, aby sa „zabezpečilo, že budú dostupné finančné prostriedky, ak to bude potrebné, pričom budú vytvárať najvyššiu dostupnú návratnosť v súlade so zachovaním vysokého stupňa dlhodobej bezpečnosti a stability“ (bod 3 prílohy k rozhodnutiu Rady 2003/77/ES).

               Európska komisia využíva výnosy z ESUO v likvidácii na podporu výskumných projektov v odvetví uhlia a ocele. Schopnosť portfólia vytvárať dostatočné výnosy na financovanie zmysluplného výskumného programu sa však v posledných rokoch dostala pod tlak, a to v dôsledku dlhodobého poklesu výnosov na finančných trhoch. Už pred nedávnym zhoršením situácie na trhu spôsobenej pandémiou Covid-19 vytváralo portfólio nižšie výnosy, a to v dôsledku prostredia s nižšou úrokovou sadzbou, ktoré prevládalo po finančnej kríze. Kríza Covid-19 tento dlhodobý štrukturálny pokles očakávaných výnosov ďalej zhoršila. Portfólio ESUO relatívne dobre prekonalo akútny pokles trhu po kríze Covid-19 v porovnaní s partnerskými fondmi, a to zásluhou jeho relatívne konzervatívneho zloženia. Táto kríza však bude mať trvalý vplyv na očakávané výnosy a posilní potrebu hľadať alternatívne prostriedky, ako naštartovať aktíva fondu na podporu politík EÚ.

               V tejto súvislosti chce Komisia posilniť podporu spoločných výskumných projektov v odvetví uhlia a ocele a zároveň navrhnúť zmenu rozhodnutia Rady 2008/376, aby sa zosúladilo s cieľmi zelenej dohody. Komisia chce okrem toho podporovať prelomové výskumné projekty, ktoré do roku 2030 prinesú proces výroby ocele s takmer nulovými emisiami a výskumné projekty riadenia spravodlivej transformácie v odvetví uhlia. Stabilný ročný rozpočet vo výške [111 miliónov] EUR sa považuje za primeraný pre program tohto charakteru. Je potrebný na poskytnutie zmysluplnej podpory hodnotným projektom v rozsahu nevyhnutnom na pokrytie fungovania tohto systému.

                  Poskytovanie pravidelných ročných alokácií do roku 2027 vo výške [111 miliónov] EUR si vyžaduje zmeny spôsobu, akým sa využívajú a investujú zdroje aktív ESUO v likvidácii. Navrhované zmeny súčasného rozhodnutia umožnia túto úroveň podpory pre spoločné výskumné projekty a prelomové výskumné projekty v oceliarskom odvetví a výskumné projekty na riadenie spravodlivej transformácie v uhoľnom odvetví. Hoci sa týmito ročnými alokáciami postupne zníži celková suma investovaných aktív, na obdobie po roku 2027 zostane primeraná výška investovateľných aktív.

               •Nedávna výkonnosť a výhľad investovaných aktív ESUO v likvidácii:

               K 31. marcu 2020 je portfólio približne vo výške 1,5 mld. EUR. Veľkosť portfólia sa od 30. júna 2012 mierne znížila, pretože celkové výnosy a nové prijaté príspevky prevýšil výdavok na financovanie výskumu v odvetviach súvisiacich s uhoľným a oceliarskym priemyslom.

               Od roku 2003 až donedávna vytvorili aktíva ESUO v likvidácii pozitívny výnos, ktorý v kombinácii so zdrojmi dostupnými z mechanizmu vyrovnávania umožňoval ročnú podporu pre výskumné projekty vo výške 50 miliónov EUR. Ku koncu roka 2017 bola výkonnosť portfólia od prijatia rozhodnutia Rady 2003/77/ES, zmeneného rozhodnutím Rady 2008/750/ES
                  3
               , pozitívna: sumy boli vyplatené v požadovanom čase aj výške a návratnosť portfólia bola vzhľadom na trhové prostredie a všeobecne reštriktívne usmernenia uspokojivá. V období od 1. júla 2012 do 31. decembra 2017 sa dosiahol kumulatívny pozitívny výnos z portfólia na úrovni + 8,5 %.

               Návratnosť investovaných aktív neustále prevyšovala referenčnú hodnotu a osvedčila sa ako lepšia alternatíva k investovaniu pri prevládajúcich bezrizikových úrokových sadzbách, ktoré sa v posledných rokoch zmenili na negatívne. V skutočnosti portfólio nikdy predtým nezaznamenalo negatívnu ročnú výkonnosť počas svojej životnosti a od začiatku získalo 80 % kumulovaný výnos. Odteraz však nízka (a často negatívna) úroveň výnosov dlhopisov predpokladá nižšie očakávané výnosy v krátkodobom až strednodobom horizonte, pričom bude ťažké dosiahnuť aj pozitívne výnosy.

               Portfólio sa okrem toho ďalej zníži, ako je stanovené v dohode o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (ďalej len „dohoda o vystúpení“), čo sa odhaduje na [250] miliónov EUR
                  4
               .

               Z tohto hľadiska sa na splnenie politických cieľov požaduje iný prístup k využívaniu aktív ESUO. Tento návrh prináša dve hlavné zmeny:

               ·V súlade s návrhom na zmenu rozhodnutia 2003/76/ES s cieľom umožniť predaj zdrojov portfólia v prípade potreby, aby sa umožnili platby súvisiace s ročnou alokáciou vo výške [111 miliónov EUR] do roku 2027. V závislosti od investičných podmienok a vývoja veľkosti portfólia to bude mať za následok postupné znižovanie objemu spravovaných aktív;

               ·Diverzifikovať oprávnené investície v portfóliu s cieľom posilniť jeho výkonnosť z hľadiska rizík a výnosov. Navrhuje sa rozšírenie možností oprávnených aktív s cieľom zvýšiť očakávané výnosy pre danú úroveň rizika.

               •Navrhované zmeny s cieľom umožniť použitie aktív v prípade potreby na zabezpečenie ročnej alokácie [111 miliónov EUR]

               Navrhuje sa zmeniť rozhodnutie 2003/77/ES tak, aby sa od 1. januára 2021
                  5
                výslovne umožnili odlevy v súvislosti s ročnou alokáciou až do výšky [111 miliónov] EUR do roku 2027 na podporu výskumných projektov v odvetvi uhlia a ocele mimo výskumného rámcového programu. Ročná alokácia sa určí podľa kritérií stanovených v revidovanom rozhodnutí Rady 2003/76/ES. Žiadosti o platbu týkajúce sa uvedenej alokácie sa vyplatia použitím čistého príjmu z investícií a výberom aktív z ESUO v likvidácii.

               V rozhodnutí by sa mala výslovne zakotviť ročná alokácia, aby sa umožnil predvídateľný tok zdrojov v dostatočnom rozsahu, ktorý umožní pokračovanie požadovanej podpory pre spoločný výskum v odvetví uhlia a ocele.

               Doteraz sa aktíva ESUO v likvidácii spravovali na základe toho, že návratnosť investovaných aktív by bola prostriedkom na financovanie výskumných projektov. Toto je zrejmé v jazyku oddielu 1 („použitie fondov“) prílohy k rozhodnutiu Rady 2003/77/ES a v odôvodnení 3 tohto rozhodnutia, v ktorom sa predpokladá, že „celý kapitál aktív Výskumného fondu uhlia a ocele… by sa mal zachovať neporušený“.

               Z vyššie uvedených dôvodov by sa mal takýto prístup zmeniť, aby sa splnili potreby poskytovania požadovanej úrovne platieb, ktorá je potrebná na dosiahnutie životaschopného zmysluplného výskumného programu pre odvetvie uhlia a ocele.

               Domnienka, že aktíva ESUO v likvidácii môžu vytvárať stabilný príjem dostatočný na financovanie Výskumného fondu pre uhlie a oceľ, ak zostanú neporušené, už nie je udržateľná, a to vzhľadom na pretrvávajúcu zmenu podmienok na finančnom trhu. Na tento účel treba aktualizovať rozhodnutie tak, aby lepšie odrážalo potreby základnej politiky, ktorú má vykonávať ESUO v likvidácii, a výzvy spojené s vytváraním výnosov na takej úrovni, ktorá je nevyhnutná vzhľadom na súčasné trhové podmienky.

               Platby by sa uskutočňovali každý rok po identifikácii príslušných projektov, vždy v rámci limitov ročnej alokácie [111 miliónov] EUR. Ročná suma, ktorú je možné prideliť z ESUO v likvidácii, by predstavovala [111 miliónov] EUR, aby sa umožnilo trvalé využívanie zdrojov na financovanie výskumu do budúcnosti.

               •Navrhované zmeny umožňujúce diverzifikáciu oprávnených aktív:

               Aktíva ESUO sa tradične investovali prevažne do štátnych a nadnárodných dlhov denominovaných v eurách. Tieto investičné možnosti dokázali dosiahnuť stabilné pozitívne výnosy a zároveň udržiavať portfóliové riziko na zníženej úrovni. V posledných rokoch sa hospodárske a trhové podmienky zmenili spôsobom, ktorý trvalo znížil príležitosti na získanie výnosov z investícií do štátneho a nadnárodného dlhu. V budúcnosti budú finančné trhy vo všeobecnosti, a najmä trhy s eurobondmi čoraz náročnejšie v dôsledku výrazne negatívnych výnosov (najmä v prípade cenných papierov od emitentov s najvyššou kreditnou kvalitou) a zníženej likvidite, ktorá je okrem iného spôsobená prispôsobivou menovou politikou ECB a jej programami nákupu dlhopisov. Akékoľvek zvýšenie úrokových sadzieb z tejto nízkej základne povedie k preceneniu existujúcich aktív smerom nadol, čo znamená riziko veľmi nízkych alebo negatívnych výnosov, kým reinvestície s vyššími výnosmi postupne kompenzujú počiatočný účinok precenenia.

               Cieľom tohto návrhu je zabezpečiť, aby bolo portfólio ESUO odolnejšie voči týmto výzvam, a to rozšírením priestoru na investovanie do iných tried aktív a použitím ďalších investičných techník na ochranu portfólia pred výlučnou závislosťou od cenných papierov s pevným výnosom.

               Napriek predpokladaným výberom do roku 2027 je investičný horizont zostávajúcich prostriedkov skôr dlhodobý, čo umožňuje ďalšiu diverzifikáciu. Portfólio ESUO v podstate doteraz neobsahuje podstatné záväzky, a preto nie je vystavené veľkým odlevom v miere, ktorá kvalitatívne zmenila investičný horizont alebo objem aktív v portfóliu. Táto situácia sa zmení po zavedení platieb týkajúcich sa ročnej alokácie na financovanie výskumného programu. Predvídateľné platby tohto rozsahu by však nemali mať podstatný vplyv na investičný horizont ani na toleranciu rizika zostávajúcich aktív v portfóliu a platby sa tiež budú vykonávať v horizonte niekoľkých rokov.

               V dôsledku dlhšieho investičného horizontu má portfólio väčšiu kapacitu držať aktíva tam, kde je to potrebné, aby sa umožnilo obnovenie hodnôt. Z tohto hľadiska sa navrhuje rozšíriť investičné možnosti finančných usmernení s cieľom čo najviac zmierniť vplyv nízkych alebo negatívnych výnosov a posilniť diverzifikáciu a odolnosť portfólia pri vykonávaní konzervatívnej investičnej politiky, ktorá poskytuje ochranu kapitálu s vysokou mierou spoľahlivosti a zvyšuje návratnosť, pokiaľ je to možné, ak je to v súlade s týmto cieľom. V dlhodobom horizonte by rozšírenie tried oprávnených aktív malo pomôcť dosiahnuť stabilnú a predvídateľnú správu portfólia – vrátane predvídateľných platieb z aktív a súvisiacich s ročnou alokáciou – a znížiť mieru zníženia podkladových zdrojov platbami ročných splátok.

               Komisia navrhuje rozšíriť finančné usmernenia s cieľom rozšíriť oprávnené možnosti dostupných aktív/nástrojov a možné kombinácie rizikových expozícií (napr. voči úrokovému a úverovému riziku a niektorým limitovaným rizikám na akciovom trhu). Nové investičné príležitosti umožnia zefektívniť správu portfólia (z hľadiska diverzifikácie a hľadania kompromisu medzi rizikami a výnosmi) a podporia vyššie očakávané výnosy v strednodobom až dlhodobom horizonte.

               Malo by sa zdôrazniť, že diverzifikácia portfólia znamená vystavenie sa novým zdrojom volatility trhu, ktoré môžu mať vplyv na výkonnosť v krátkodobom až strednodobom horizonte. Vzhľadom na dlhší investičný horizont významnej časti aktív je však portfólio ESUO v dobrej pozícii na to, aby absorbovalo krátke obdobia nedostatočnej výkonnosti v jednej alebo inej triede aktív, aby bolo možné využiť vylepšené príležitosti pre návratnosť upravenú o riziká počas dlhšieho obdobia. Treba tiež pochopiť, že diverzifikácia nie je zárukou proti potenciálnej negatívnej výkonnosti za určité obdobie, keďže výhody diverzifikácie môžu byť vyvážené nedostatočnou výkonnosťou v hlavnej triede aktív (štátne a nadnárodné dlhopisy). Tieto všeobecné výhrady sú neoddeliteľnou súčasťou správy aktív a uvádzajú sa tu s cieľom poskytnúť vyvážený prehľad o rozsahu možných výsledkov. Celkovo sa Komisia ako zodpovedný správca fondov EÚ domnieva, že rozšírenie oprávnených investičných možností predstavuje vhodný spôsob na zlepšenie dlhodobej výkonnosti investovaných aktív ESUO.

               Vzhľadom na uvedené Komisia predkladá tento návrh rozhodnutia Rady o zmene rozhodnutia 2003/77/ES, ktorým sa ustanovujú viacročné finančné usmernenia na riadenie aktív ESUO v likvidácii. Aktíva sa spravujú v súlade s pravidlami obozretnosti a so zásadami správneho finančného riadenia, ako aj v súlade s pravidlami a postupmi stanovenými účtovníkom Komisie.

               Ako je vysvetlené vyššie, v rozhodnutí sa navrhuje zmeniť rozhodnutie, ktorým sa riadi správa aktív ESUO v likvidácii, s cieľom povoliť možné investovanie do:

               ·širšej škály nástrojov peňažného trhu (najmä fondy peňažného trhu);

               ·širšej škály dlhových a úverových cenných papierov;

               ·expozície na akciových trhoch a voči produktom podobným akciám (najmä prostredníctvom vhodných nástrojov, ako sú fondy obchodované na burze);

               ·možnosti využitia štandardných investičných techník, ako sú úrokové futures na riadenie splatnosti;

               ·možnosti investovať do zabezpečených investícií v amerických dolároch.

               Toto rozhodnutie by nepredstavovalo automatické využitie týchto aktív alebo nástrojov. Toto rozhodnutie by miesto toho len oprávňovalo Komisiu k tomu, aby uskutočnila takéto investície, keď sú trhové podmienky priaznivé a ak sú takéto investície v súlade s investičným horizontom investícií, pričom by sa zohľadnili platby súvisiace s ročnou alokáciou do roku 2027. Komisia bude pri využívaní týchto rozšírených investičných možností postupovať obozretne a s náležitou starostlivosťou s cieľom maximalizovať pravdepodobnosť pozitívnych výsledkov. Vo výročných správach uvedie rozhodnutie o využití týchto právomocí a vysvetlí dôvody rozšírenia investičných možností a podávania správ o zistených výsledkoch, ak to umožnia údaje o výkonnosti.

               Výber aktív bude zahŕňať negatívny skríning (zoznam činností vylúčených na účely pokladničného investovania z etických alebo morálnych dôvodov) a pozitívny skríning (s cieľom uprednostniť pri výbere investícií začlenenie pozitívnych environmentálnych, sociálnych a správnych aspektov). Environmentálne, sociálne a správne (ESG) postupy investovania sa stávajú čoraz dôležitejšími a Komisia má v úmysle ísť v tejto oblasti príkladom.

               •Súlad s ostatnými politikami Únie:

                  Návrh je prepojený s rozhodnutím Rady, ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele. Rada nedávno rozhodla o možnosti opätovného použitia súm zo zrušenej viazanosti na výskum
                     6
                  . Súčasne sa zmení rozhodnutie Rady 2003/76/ES, pričom sa zohľadnia zmeny navrhované v rozhodnutí Rady 2003/77/ES.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom, ktorý dáva EÚ právo konať, je Zmluva o fungovaní Európskej únie a protokol tvoriaci prílohu k zmluvám EÚ o finančných dôsledkoch ukončenia platnosti Zmluvy o ESUO a o Výskumnom fonde pre uhlie a oceľ, a najmä jeho článok 2 druhý odsek.

               •Subsidiarita (v prípade inej ako výlučnej právomoci)

                  Opatrenia na vykonávanie protokolu sú ustanovené rozhodnutím Rady, ktorého revízia patrí do výlučného práva iniciatívy Komisie.

               •Proporcionalita

                  Návrh obsahuje doplnkové ustanovenia, a preto je potrebný pre fungovanie správy aktív, ktorú Komisia vykonáva pre ESUO v likvidácii a následne pre aktíva Výskumného fondu pre uhlie a oceľ.

               •Výber nástroja

                  Rozhodnutie Rady, ktorým sa mení existujúce rozhodnutie Rady 2003/77/ES je „opatrenie, ktorým sa ustanovujú viacročné finančné usmernenia pre správu aktív Výskumného fondu pre uhlie a oceľ“, ako sa stanovuje v článku 2 ods. 2 protokolu č. 37.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Návrh vychádza z výsledkov päťročnej správy, v ktorej sa predpokladá pravidelné preskúmanie vhodnosti usmernení. Posledná päťročná správa bola zverejnená 2. marca 2018 [COM(2018) 84 final].

               •Konzultácie so zainteresovanými stranami

                  Neuplatňuje sa. Hlavnými zainteresovanými stranami sú členské štáty, s ktorými sa bude konzultovať počas legislatívneho procesu v Rade.

               •Získavanie a využívanie expertízy

               V roku 2014 Svetová banka vykonala partnerské preskúmanie operácií správy aktív uskutočňovaných Komisiou (vrátane portfólia ESUO v likvidácii). Výsledky tohto partnerského preskúmania, pokiaľ ide o rámec usmernení, sa zohľadnili pri príprave tohto návrhu na revíziu.

                  Nedávno sa v preskúmaní Európskeho spoločenstva pre uhlie a oceľ, ktoré uverejnil Dvor audítorov v septembri 2019
                     7
                  , dospelo k záveru, že financovanie Výskumného fondu pre uhlie a oceľ nie je len na základe príjmov zo správy aktív v súčasnom prostredí úrokovej sadzby udržateľné.

               •Posúdenie vplyvu

               Posúdenie vplyvu nie je pre navrhovanú revíziu potrebné, keďže očakávané hospodárske, environmentálne alebo sociálne vplyvy pravdepodobne nebudú významné.

               •Regulačná vhodnosť a zjednodušenie

                  Návrh vychádza z výsledkov päťročnej správy, v ktorej sa predpokladá pravidelné preskúmanie vhodnosti usmernení.

               •Základné práva

                  Návrh je v súlade s ochranou základných práv.

               4.VPLYV NA ROZPOČET

               Návrhom sa nevytvárajú žiadne nové záväzky, ktoré sa majú uhrádzať zo všeobecného rozpočtu v medziach viacročného finančného rámca.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

               Ako sa uvádza v bode 7 finančných usmernení, Komisia podáva členským štátom správy o operáciách riadenia uskutočňovaných podľa týchto finančných usmernení každých šesť mesiacov.

               Okrem toho sa každý rok vypracúva finančná správa spolu s finančnými výkazmi overenými audítorom, v ktorej sa podávajú správy o výsledkoch za celý rok.

                  Komisia napokon podáva osobitne správu o uplatňovaní finančných usmernení každých päť rokov (článok 2).

               •Vysvetľujúce dokumenty (v prípade smerníc)

               Neuplatňuje sa

               •Podrobné vysvetlenie ustanovení návrhu s cieľom umožniť väčšiu diverzifikáciu oprávnených aktív

               Súčasné finančné usmernenia uplatňujú relatívne reštriktívny prístup k vymedzeniu oprávnených aktív. Odkazujú napríklad na absolútne limitné hodnoty (napr. maximálne 250 miliónov EUR na členský štát EÚ), úverové ratingy (napr. minimálny rating AA s výnimkou členských štátov EÚ a inštitúcií EÚ) a maximálnu lehotu splatnosti (napr. maximálne 10,5 zostávajúceho roka v čase nákupu).

               Tieto obmedzenia vylučujú veľkú časť finančných trhov.

               Napríklad:

               ·ratingové obmedzenia takmer úplne vylučujú trh podnikových a finančných dlhopisov, ktorý by mohol ponúknuť diverzifikáciu a vyššiu návratnosť a ktorý by v súčasnom prostredí mohol pomôcť zmierniť vplyv negatívnych sadzieb
                  8
               ;

               ·podobné úvahy vznikajú v súvislosti s obmedzeniami splatnosti, ktoré bránia investíciám do dlhopisov s dlhšou dobou splatnosti, ktoré by mohli ponúkať podobné výhody
                  9
               . Zmena týchto obmedzení by umožnila diverzifikované alokácie aktív s vyššími očakávanými výnosmi z portfólia a súčasne zachovanie celkového rizika portfólia na podobných úrovniach ako v súčasnosti, a to vďaka priaznivým korelačným účinkom.

               Po finančnej kríze v roku 2008 sa trhové podmienky pre správcov aktív s pevným výnosom sťažili v dôsledku prostredia s nízkou a často negatívnou úrokovou sadzbou, ktoré sa prejavilo, a to najmä v prípade investícií s nižším úverovým rizikom. V tejto súvislosti je pre správcov aktív s pevným výnosom veľmi náročné dosiahnuť pozitívnu výkonnosť, najmä v strednodobom/dlhodobom horizonte. V roku 2020 sa situácia zhoršila ešte viac, a to v dôsledku krízy spôsobenej koronavírusom, ktorá môže rozšíriť prostredie s nízkymi/negatívnymi sadzbami do budúcnosti.

               Na obmedzenie negatívnych dôsledkov týchto faktorov je dôležité, aby správcovia aktív mali prístup k čo najširším prípadným investičným možnostiam. Takto môžu správcovia aktív zvýšiť diverzifikáciu a využívať triedy aktív, ktoré vykazujú rôzne vzorce návratnosti a nižšie korelácie. V dlhodobom investičnom horizonte by vysoko diverzifikované portfóliá mali dosahovať lepšiu výkonnosť ako menej diverzifikované portfóliá pri podobnej úrovni rizika.

               Preto sa navrhuje zmeniť súčasné finančné usmernenia nasledujúcimi spôsobmi.

               A. Upraviť absolútne limity, ratingy a obmedzenia splatnosti

               Navrhuje sa prijať dynamickejší prístup, pokiaľ ide o technické aspekty vykonávania, ktoré si vyžadujú určitú flexibilitu (napríklad stanovovanie rizika, splatnosti a koncentračných limitov).

               Umožnilo by to ich pravidelnejšiu kalibráciu na vyvíjajúce sa trhové podmienky a vychádzalo by to z nedávnych usmernení Komisie prijatých pre spoločný rezervný fond
                  10
               , jeden z ďalších významných portfólií spravovaných Komisiou. Aktíva sa budú spravovať na základe investičnej stratégie, ktorá je vyjadrená vo forme strategickej alokácie aktív zohľadňujúcej investičné ciele a toleranciu rizika. Investičná stratégia sa premietne do strategickej referenčnej hodnoty. Referenčná hodnota bude v súlade s odvetvovými postupmi.

               Tolerancia rizík by mohla byť vymedzená aj v širších podmienkach (napr. uvedením oprávnených kategórií aktív a osobitných parametrov rizika, ako je napríklad hodnota v riziku). Limity by mohli byť lepšie vyjadrené skôr prostredníctvom trhovej hodnoty než pomyselnej hodnoty vymedzenej ako maximálne percentuálne expozície celkovej trhovej hodnoty portfólia. Týmto sa expozície vymedzujú presnejšie, pretože vďaka nízkemu alebo zápornému výnosovému prostrediu sa mnohé cenné papiere pohybujú cenovo výrazne nad paritou (100 %) a nominálne hodnoty už nemusia odrážať skutočnú ekonomickú hodnotu týchto expozícií. Ďalším dôvodom, prečo sa trhová hodnota vyjadrená percentuálnym limitom stane relevantnejšou, je v prípade zmeny celkovej trhovej hodnoty portfólia buď v dôsledku trhového ocenenia, alebo v dôsledku prílevov alebo odlevov.

               Limity koncentrácie by sa mohli spresniť, aby sa umožnila diferenciácia medzi bezpečnejšími a rizikovejšími úverovými expozíciami, napríklad povolením väčších expozícií iba emitentom najvyššej kvality (vysokej kvality
                  11
               ).

               Navrhuje sa vymedziť oprávnené nástroje v usmerneniach pre správu aktív, pričom referenčná hodnota a osobitné investičné limity sa vymedzia v interných dokumentoch Európskej komisie.

               B. Povoliť investície v iných menách

               Finančné usmernenia v súčasnosti neobsahujú usmernenie o oprávnenosti investícií v cudzej mene. V tejto súvislosti treba poznamenať, že investície denominované v eurách predstavujú iba približne 25 % svetového trhu s dlhopismi.

               Navrhuje sa preto výslovne povoliť investície do zabezpečených cenných papierov denominovaných v amerických dolároch vydávaných štátnymi, nadnárodnými, subštátnymi orgánmi a agentúrami.

               Najmä (čiastočné) investovanie do vysoko likvidných dlhopisov denominovaných v amerických dolároch vydaných takýmito subjektmi by umožnilo prístup na veľké a likvidné trhy, ako je americký štátny dlhový trh. Toto by mohlo byť užitočné vzhľadom na uvedené obmedzenia likvidity na trhoch s eurobondmi. Okrem toho by to umožnilo získanie expozícií s rôznou výnosovou krivkou s možnými vyššími príležitosťami na držanie/rolovanie.

               Riziko strát v dôsledku fluktuácie výmenného kurzu by sa mohlo zabezpečiť. Existujú nástroje na zabezpečenie takéhoto kurzového rizika, v súčasných finančných usmerneniach sa však tento druh operácie neuvádza. Komisia môže so súhlasom účtovníka rozhodnúť, že zabezpečené investície v iných menách (ako USD) sa môžu stať výslovne oprávnenými podľa kritérií uvedených v prílohe k rozhodnutiu. Rozsah skutočného používania takýchto nástrojov by bol limitovaný a zohľadňoval by príslušné náklady a prevládajúce trhové podmienky.

               C. Rozšíriť rozsah nástrojov kolektívneho investovania

               V roku 2014 tím odborníkov zo Svetovej banky zhodnotil činnosť Komisie v oblasti správy pokladnice a aktív. Svetová banka podrobne preskúmala procesy, ktoré používa Komisia, a dospela k záveru, že Komisia pri správe portfólií, za ktoré zodpovedá, dosahuje svoje ciele v súlade s príslušnými normami v tomto odvetví. Svetová banka navrhla aj niekoľko odporúčaní na ďalšie zlepšenie investičného procesu a návratnosti.

               Najmä pri prostriedkoch s dlhodobým horizontom Svetová banka navrhla investovanie určitého percenta takýchto finančných prostriedkov do majetkových účastí, napríklad cez fondy kolektívneho investovania. Ak sa tieto nástroje starostlivo vyberú, bude vďaka nim možné nadobudnúť dobre diverzifikovanú akciovú expozíciu. Keďže akcie majú relatívne nižšiu koreláciu s investíciami s pevným výnosom, v dlhodobom horizonte by zvýšili rizikovo-výnosový profil portfólia. Na druhej strane alokácie akcií môžu v krátkodobom až strednodobom horizonte zvyšovať volatilitu výnosov z portfólia.

               Kolektívne investičné nástroje sa uvádzajú aj v súčasných usmerneniach, ale musia mať úverový rating najmenej AA, čo de facto znamená najmä krátkodobé kolektívne nástroje s pevným výnosom, pričom sa vylučuje väčšina fondov s pevným výnosom a akciových fondov, ktoré nemajú úverový rating.

               Preto sa navrhuje spresniť rozsah tried oprávnených aktív a nástrojov kolektívneho investovania, aby sa dalo investovať do akcií a rozšíriť investície s pevným výnosom, a to aj do takýchto dobre diverzifikovaných nástrojov.

               Súhrnne sa navrhuje, aby boli oprávnené niektoré druhy nástrojov kolektívneho investovania (napr. fondy peňažného trhu, fondy obchodované na burze alebo podielové fondy). Tieto nástroje môžu v rôznej miere ponúkať diverzifikovanú expozíciu rozličným trhovým indexom, určitým geografickým sektorom a/alebo konkrétnym triedam aktív, ako sú pevné výnosy a/alebo akcie.

               D. Povoliť ostatné zabezpečovacie nástroje na riadenie úrokového rizika

               Úrokové deriváty predstavujú nástroje na účinné efektívne riadenie úrokového rizika, ktoré v súčasnosti často využívajú verejné finančné inštitúcie. Tieto trhy sú obvykle aj likvidné. Napríklad počas finančnej krízy zostal trh s futures vysoko likvidný na rozdiel od trhu s hotovostnými štátnymi dlhopismi. Používanie takýchto nástrojov by malo byť rámcované prísnymi postupmi v oblasti rizika a IT systémami, ktoré budú schopné monitorovať a zvládnuť súvisiace prevádzkové postupy a inherentné riziko tohto trhu.

               Ako je vysvetlené vyššie, toto rozhodnutie by nepredstavovalo automatické využitie týchto aktív alebo nástrojov. Toto rozhodnutie by miesto toho len oprávňovalo Komisiu k tomu, aby uskutočnila takéto investície, keď sú trhové podmienky priaznivé. Komisia bude pri využívaní týchto rozšírených investičných právomocí postupovať obozretne a s náležitou starostlivosťou s cieľom maximalizovať pravdepodobnosť pozitívnych výsledkov. Vo výročných správach uvedie rozhodnutie o využití týchto právomocí a vysvetlí dôvody rozšírenia investičných možností a podávania správ o zistených výsledkoch, ak to umožnia údaje o výkonnosti.

               E. Začlenenie environmentálnych, sociálnych a správnych kritérií

               Keďže environmentálne, sociálne a správne (ESG) postupy investovania sa stávajú čoraz dôležitejšími a Komisia musí ísť v tejto oblasti príkladom, rozhodnutím by sa zdôraznil ich význam v procese výberu aktív. Zahŕňalo by to pozitívny skríning (s cieľom uprednostniť pri výbere investícií začlenenie pozitívnych environmentálnych, sociálnych a správnych aspektov), ako aj negatívny skríning (zoznam činností vylúčených na účely pokladničného investovania z etických alebo morálnych dôvodov).

               2020/0143 (NLE)

               Návrh

               ROZHODNUTIE RADY,

               ktorým sa mení rozhodnutie 2003/77/ES, ktorým sa ustanovujú viacročné finančné usmernenia na riadenie aktív ESUO v likvidácii a na riadenie aktív Výskumného fondu uhlia a ocele po skončení tejto likvidácie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Protokol č. 37 o finančných následkoch uplynutia platnosti Zmluvy o založení ESUO a o výskumnom fonde pre uhlie a oceľ, pripojený k Zmluve o Európskej únii a k Zmluve o fungovaní Európskej únie
                  12
               , a najmä na jeho článok 2 druhý odsek,

               so zreteľom na návrh Európskej komisie,

               so zreteľom na stanovisko Európskeho parlamentu
                  13
               ,

               keďže:

               (1)Na dosiahnutie klimatickej neutrality do roku 2050 potrebuje Únia „priekopníkov v oblasti klímy a zdrojov“, ktorí prinesú prvé komerčné uplatnenie prelomových technológií v kľúčových priemyselných odvetviach do roku 2030 a vyvinú proces výroby ocele s nulovými emisiami do roku 2030.

               (2)Podľa rozhodnutia Rady 2003/76/ES
                  14
                má Komisia riadiť aktíva Európskeho spoločenstva uhlia a ocele (ESUO) v likvidácii a aktíva Výskumného fondu pre uhlie a oceľ po skončení tejto likvidácie tak, aby sa zabezpečila dlhodobá návratnosť. V rozhodnutí Rady 2003/77/ES
                  15
                sa ustanovujú viacročné finančné usmernenia pre správu týchto aktív. Podľa článku 2 rozhodnutia 2003/77/ES má Komisia tieto usmernenia preskúmať alebo doplniť a opätovne posúdiť ich fungovanie a účinnosť.

               (3)Ach chceme poskytnúť zmysluplnú podporu hodnotným spoločným výskumným projektom, ktoré majú kritickú masu a pridanú hodnotu Únie na zlepšenie udržateľnosti, konkurencieschopnosti, zdravia, bezpečnosti a pracovných podmienok v odvetviach súvisiacich s uhoľným a oceliarskym priemyslom, treba zabezpečiť, aby sa na financovanie takýchto projektov poskytovali platby súvisiace s ročnou alokáciou, ako sa vymedzuje a stanovuje v [článku 2] rozhodnutia 2003/76/ES do roku 2027. Takéto platby by sa mali financovať z čistých príjmov z investícií a z príjmov z predaja časti aktív až do ročnej sumy stanovenej určeným útvarom Komisie na základe rozhodnutia 2003/76/ES a rozhodnutia 2008/376/ES.

               (4)Skúsenosti získané za posledné päťročné obdobie vykonávania finančných usmernení (2012 – 2017) a vývoj podmienok na finančnom trhu ukazujú, že tieto usmernenia treba prispôsobiť.

               (5)Aktíva zostávajúce po výberoch do roku 2027, ktoré sa týkajú ročnej alokácie stanovenej rozhodnutím 2003/76/ES, by sa mali spravovať na základe dlhodobejšieho investičného horizontu, ktorý umožňuje ďalšiu diverzifikáciu.

               (6)Investovanie veľkej časti aktív v dlhodobom horizonte je v priemere v súlade s vyššími očakávanými výnosmi, pričom sa zohľadňujú možnosti zvýšených výkyvov v krátkodobom horizonte. Investície by sa napriek tomu mali zameriavať na zabezpečenie dostatočného množstva likvidných aktív pre ročné platby požadované určeným útvarom Komisie na základe rozhodnutia 2003/76/ES a rozhodnutia 2008/376/ES.

               (7)Finančné usmernenia by mali umožniť flexibilnejší prístup, pokiaľ ide o technické aspekty vykonávania, a mali by sa v nich určovať vhodné investičné nástroje na dosiahnutie investičných cieľov.

               (8)Každá trieda aktív by sa nemala posudzovať samostatne, ale podľa úlohy, ktorú zohráva v diverzifikovanom portfóliu. Diverzifikácia medzi triedami aktív historicky vedie k zvýšeným výnosom pri rovnakej úrovni rizika. Korelácia medzi aktívami je dôležitá pri rozhodovaní o alokácii aktív v kontexte celkového investičného rizika a návratnosti.

               (9)Aktíva ESUO v likvidácii a po ukončení likvidácie, aktíva Výskumného fondu pre uhlie a oceľ by sa mali riadiť na základe investičnej stratégie, ktorá by mala byť vyjadrená vo forme strategickej alokácie aktív/referenčnej hodnoty, čím sa odzrkadlia investičné ciele a tolerancia rizika aktív. Táto referenčná hodnota poskytuje správcom portfólia dlhodobé investičné poradenstvo vo forme alokácií do rôznych tried aktív.

               (10)Finančné usmernenia by mali umožniť investície do vysoko likvidných dlhopisov denominovaných v amerických dolároch vydávaných štátnymi, nadnárodnými, subštátnymi a vládnymi agentúrami s cieľom zvýšiť diverzifikáciu a zároveň – v primeranom rozsahu – zabezpečiť riziká strát v dôsledku fluktuácie výmenného kurzu. Komisia by mala mať možnosť, so súhlasom účtovníka Komisie, rozhodnúť o investíciách do iných aktív denominovaných v menách iných vyspelých hospodárstiev a/alebo iných členských štátov. Takéto rozhodnutia by sa mali zakladať na plne odôvodnenom preukázaní výhod danej investície pri výkone aktív. Finančné usmernenia by mali rozšíriť rozsah oprávnených investícií tak, aby ponúkli možnosť diverzifikovanej expozície rozličným trhovým indexom, určitým geografickým sektorom a konkrétnym triedam aktív.

               (11)Finančné usmernenia by mali umožniť ďalšie finančné nástroje, ako sú futures, forwardy a swapy, s cieľom riadiť riziká a expozície, ako sú úroková sadzba a menové riziko.

               (12)Environmentálne, sociálne a správne (ESG) postupy investovania sa stávajú čoraz dôležitejšími a mali by sa zohľadniť pri investičných rozhodnutiach. Rozhodnutie 2003/77/ES by sa tiež malo zmeniť tak, aby sa ním zaviedli postupy ESG, a to začlenenie pozitívneho skríningu, uprednostňovanie integrácie environmentálnych, sociálnych a správnych aspektov pri výbere investícií, negatívny skríning, spolu so zoznamom činností vylúčených na účely pokladničného investovania z etických alebo morálnych dôvodov.

               (13)Výročná správa Komisie členským štátom o operáciách riadenia vykonávaných na základe finančných usmernení by mala poskytovať informácie o alokácii do rôznych tried aktív. Výročná správa by mala tiež vysvetľovať každú významnú zmenu v strategickej alokácii aktív.

               (14)Rozhodnutie 2003/77/ES by sa preto malo zodpovedajúcim spôsobom zmeniť.

               (15)Vzhľadom na štrukturálne prepojenie s rozhodnutím 2003/76/ES by sa táto zmena mala uplatňovať až odo dňa, keď sa začne uplatňovať rozhodnutie Rady [XXXX/XX], ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele
                  16
               . Pri zohľadnení článku 145 dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  17
                je vhodné, aby sa táto zmena uplatňovala až od 1. januára 2021 alebo neskôr,

               PRIJALA TOTO ROZHODNUTIE:

               Článok 1

               Rozhodnutie 2003/77/ES sa mení takto:

               1.vkladá sa tento článok 1a:

               „Článok 1a

               Aktíva ESUO v likvidácii a po ukončení likvidácie aj aktíva Výskumného fondu pre uhlie a oceľ sa riadia na zabezpečenie ročných platieb v rámci ročného prideľovania [111 miliónov EUR] na financovanie spoločného výskumu v odvetviach súvisiacich s uhoľným a oceliarskym priemyslom. Ročné platby sa budú financovať z čistých príjmov z investícií a z príjmov z predaja časti aktív ESUO v likvidácii a po ukončení likvidácie aj z aktív Výskumného fondu pre uhlie a oceľ až do ročnej sumy stanovenej určeným útvarom Komisie na základe rozhodnutia 2003/76/ES a rozhodnutia 2008/376/ES.“;

               2.Príloha sa nahrádza textom uvedeným v prílohe k tomuto rozhodnutiu.

               Článok 2

               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Uplatňuje sa odo dňa, keď sa začne uplatňovať rozhodnutie [XXXX/XX], ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele
                  18
               , alebo od 1. januára 2021, podľa toho, ktorý dátum nastane neskôr.

               V Bruseli

                     Za Radu

                     predseda

                     (1)

                        Ú. v. EÚ L 29, 5.2.2003, s. 25.

                     (2)

                        Nový a pomerne veľký záväzok vznikol dňom nadobudnutia účinnosti dohody o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (Ú. v. EÚ C 384I, 12.11.2019, s. 1) (jej článok 145), a to 31. januára 2020. Rozsah tejto sumy je však známy a jej vplyv je časovo veľmi obmedzený (päť ročných splátok v období 2021 – 2025).

                     (3)

                        Ú. v. EÚ L 255, 23.9.2008, s. 28 – 30.

                     (4)

                        Presná suma sa stanoví na začiatku roku 2021. Podľa článku 145 ods. 1 dohody o vystúpení „Únia je zodpovedná vo vzťahu k Spojenému kráľovstvu za jeho podiel na čistých aktívach Európskeho spoločenstva uhlia a ocele v likvidácii k 31. decembru 2020“.

                     (5)

                        Na zmenu sa navrhuje odklad dátumu uplatňovania, aby sa zabránilo zasahovaniu do uplatňovania článku 145 dohody o vystúpení.

                     (6)

                        Rozhodnutie Rady (EÚ) 2018/599 zo 16. apríla 2018, ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele (Ú. v. EÚ L 101, 20.4.2018, s. 1 – 2).

                     (7)

                        Tamže. s.11– 12, 17.

                     (8)

                        Pozri bod D, v ktorom sa uvádza sofistikovanejší spôsob riadenia a trvania úrokového rizika.

                     (9)

                        Výhoda dlhodobejších dlhopisov závisí okrem iného od strmosti výnosovej krivky v čase investovania. Ďalšou výhodou dlhodobejších dlhopisov je vyššia konvexita; zjednodušene povedané, ich trhové hodnoty sa zvýšia viac pri danom znížení sadzieb v porovnaní so vzniknutými stratami pri ekvivalentnom zvýšení sadzieb.

                     (10)

                        C(2020) 1896 final

                     (11)

                        Pojem používaný na označenie úverových ratingov AA-/Aa3 alebo vyšších.

                     (12)

                        Protokol č. 37 o finančných následkoch uplynutia platnosti Zmluvy o založení ESUO a o Výskumnom fonde pre uhlie a oceľ, pripojenom k Zmluve o Európskej únii a k Zmluve o fungovaní Európskej únie (Ú. v. EÚ C 202, 7.6.2016, s. 327).

                     (13)

                        Ú. v. EÚ C , , s. .

                     (14)

                        Rozhodnutie Rady 2003/76/ES z 1. februára 2003, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele (Ú. v. EÚ L 29, 5.2.2003, s. 22).

                     (15)

                        Rozhodnutie Rady 2003/77/ES z 1. februára 2003, ktorým sa ustanovujú viacročné finančné usmernenia na riadenie aktív ESUO v likvidácii a na riadenie aktív Výskumného fondu uhlia a ocele po skončení tejto likvidácie (Ú. v. EÚ L 29, 5.2.2003, s. 25).

                     (16)

                        Ú. v. EÚ , , s. .

                     (17)

                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384I, 12.11.2019, s. 1.).

                     (18)

                        Ú. v. EÚ , , s. .

    ---documentbreak---

               EURÓPSKA KOMISIA
            V Bruseli16. 7. 2020
            COM(2020) 321 final

            PRÍLOHA
            k
            ROZHODNUTIU RADY,
            ktorým sa mení rozhodnutie 2003/77/ES, ktorým sa ustanovujú viacročné finančné usmernenia na riadenie aktív ESUO v likvidácii a na riadenie aktív Výskumného fondu uhlia a ocele po skončení tejto likvidácie

               PRÍLOHA

               Finančné usmernenia na riadenie aktív ESUO v likvidácii a aktív Výskumného fondu uhlia a ocele po skončení tejto likvidácie

               1.POUŽITIE FONDOV

               Aktíva ESUO v likvidácii vrátane jeho pôžičkového portfólia a investícií sa budú používať, ak je to potrebné, na splnenie zostávajúcich záväzkov ESUO z hľadiska jeho nezaplatených pôžičiek, jeho záväzkov vyplývajúcich z predchádzajúcich prevádzkových rozpočtov a z akýchkoľvek nepredvídateľných záväzkov.

               Pokiaľ na splnenie záväzkov uvedených v prvom pododseku nie sú aktíva ESUO v likvidácii a aktíva Výskumného fondu pre uhlie a oceľ po skončení tejto likvidácie potrebné, tieto aktíva sa obozretne investujú v súlade s vybraným investičným horizontom s cieľom dosiahnuť výnosy, ktoré sa môžu použiť na pokračovanie vo financovaní výskumu v odvetviach súvisiacich s uhoľným a oceliarskym priemyslom.

               Aktíva ESUO v likvidácii a aktíva Výskumného fondu pre uhlie a oceľ po skončení tejto likvidácie sa použijú na zabezpečenie ročných platieb v rámci ročného prideľovania [111 miliónov EUR] na výskum v odvetviach prepojených s uhoľným a oceliarskym priemyslom. Tieto platby sa majú vygenerovať z čistého príjmu z investícií. Ak tento čistý príjem nestačí na splnenie ročnej alokácie, doplní sa o príjmy z predaja časti aktív ESUO v likvidácii a aktív Výskumného fondu pre uhlie a oceľ po skončení tejto likvidácie. Po roku 2027 sa aktíva Výskumného fondu pre uhlie a oceľ budú investovať tak, aby sa zabezpečil príjem, ktorý sa môže použiť na financovanie pokračovania výskumu v odvetviach súvisiacich s uhoľným a oceliarskym priemyslom.

               2.INVESTIČNÝ HORIZONT, CIEĽ A TOLERANCIA RIZÍK

               Aktíva ESUO v likvidácii a aktíva Výskumného fondu pre uhlie a oceľ po skončení tejto likvidácie sa investujú s cieľom zachovať a podľa možnosti zvýšiť hodnotu týchto aktív (ďalej len „investičný cieľ“). Investičný cieľ sa sleduje počas investičného horizontu a dosahuje sa na vysokej úrovni spoľahlivosti.

               Aktíva sa spravujú v súlade s pravidlami obozretnosti a so zásadami správneho finančného riadenia, ako aj v súlade s pravidlami a postupmi stanovenými účtovníkom Komisie.

               Investičný cieľ sa dosahuje prostredníctvom vykonávania obozretnej investičnej stratégie založenej na vysokom stupni diverzifikácie medzi oprávnenými triedami aktív, geografickými oblasťami, emitentmi a splatnosťou („investičná stratégia“). Investičná stratégia sa stanoví so zreteľom na investičný horizont a na zabezpečenie toho, aby potrebné finančné prostriedky boli podľa potreby dostupné v dostatočne likvidnej forme.

               Investičná stratégia sa vyjadrí vo forme strategickej alokácie aktív, v ktorej sa stanovia indikatívne cieľové alokácie do jednotlivých kategórií oprávnených finančných aktív.

               Komisia premietne strategickú alokáciu aktív do strategickej referenčnej hodnoty („referenčná hodnota“), s ktorou sa porovnáva výkonnosť aktív ESUO v likvidácii a aktív Výskumného fondu pre uhlie a oceľ po skončení tejto likvidácie.

               Investičnú stratégiu a referenčnú hodnotu navrhne Komisia a odsúhlasí ich účtovník Komisie po konzultácii s povoľujúcimi útvarmi Komisie.

               Investičnú stratégiu a referenčnú hodnotu môže Komisia zmeniť v prípade riadne zdokumentovanej a odôvodnenej zmeny hospodárskych podmienok, podstatnej zmeny potrieb a stavu prispievajúcich nástrojov alebo v prípade významnej zmeny v odhadoch tokov do fondu a z fondu. Postup pri zmene investičnej stratégie je rovnaký ako pri jej počiatočnom prijatí.

               Pri vypracovaní investičnej stratégie sa zohľadní investičný horizont a tolerancia rizika aktív ESUO v likvidácii a aktív Výskumného fondu pre uhlie a oceľ po skončení tejto likvidácie.

               3.ZÁSADY ALOKÁCIE AKTÍV A OPRÁVNENÉ INVESTÍCIE

               Zabezpečí sa dostatočná diverzifikácia medzi všetkými triedami aktív a v rámci nich s cieľom znížiť investičné riziká. V zásade platí, že čím rizikovejšie a/alebo menej likvidné aktívum, tým menej koncentrovaná expozícia.

               Expozícia voči rôznym triedam aktív a diverzifikácia sa môžu dosiahnuť aj prostredníctvom investícií do podnikov kolektívneho investovania alebo produktov obchodovaných na burze.

               Aktíva ESUO v likvidácii a aktíva Výskumného fondu pre uhlie a oceľ po skončení tejto likvidácie sa budú investovať len do:

               a)
                     aktív peňažného trhu denominovaných v eurách;

               b)
                     cenných papierov s pevným výnosom a

               c)
                     regulovaných kolektívnych vkladov do dlhových a kapitálových nástrojov.

               Aktíva ESUO v likvidácii a aktíva Výskumného fondu pre uhlie a oceľ po skončení tejto likvidácie získajú expozíciu voči triedam aktív uvedeným v predchádzajúcom pododseku prostredníctvom investícií do týchto nástrojov alebo zapojením sa do týchto operácií:

               a)
                     vklady;

               b)
                     nástroje peňažného trhu a fondy peňažného trhu ponúkajúce dennú likviditu, ktoré sú regulované nariadením Európskeho parlamentu a Rady (EÚ) 2017/1131
                  1
               ;

               c)
                     dlhové nástroje, ako sú dlhopisy, zmenky a sekuritizované nástroje v súlade s kritériami týkajúcimi sa jednoduchosti, transparentnosti a štandardizácie (STS) stanovenými v nariadení Európskeho parlamentu a Rady (EÚ) 2017/2402
                  2
               ;

               d)
                     podniky kolektívneho investovania, na ktoré sa vzťahuje smernica Európskeho parlamentu a Rady 2009/65/ES
                  3
                vrátane fondov obchodovaných na burze, ktoré investujú do kapitálových alebo dlhových nástrojov, pri ktorých maximálna strata nesmie presiahnuť investovanú sumu;

               e)
                     zmluvy o repo transakciách v súlade so zásadou stanovenou v článku 212 ods. 2 nariadenia o rozpočtových pravidlách
                  4
               ;

               f)
                     zmluvy o obrátených repo transakciách;

               g)
                     operácie požičiavania cenných papierov s uznávanými zúčtovacími systémami, ako sú Clearstream a Euroclear, alebo s poprednými finančnými inštitúciami, ktoré sa špecializujú na tento typ operácií.

               Deriváty vo forme forwardových zmlúv, futures a swapov sa používajú výhradne na účely účinnej správy portfólia a nie na účely špekulácie alebo posilnenia pozície. Tieto deriváty sa môžu použiť na prispôsobenie durácie, zmierňovanie kreditného alebo iného relevantného rizika alebo na zmenu alokácie aktív v súlade s investičnou politikou.

               Aktíva ESUO v likvidácii a po likvidácii aj aktíva výskumného fondu pre uhlie a oceľ možno investovať do vysoko likvidných dlhopisov denominovaných v amerických dolároch vydaných štátnymi alebo nadnárodnými subjektmi výlučne na účely diverzifikácie alebo expozície voči inej úrokovej krivke. Na zabezpečenie sa proti akémukoľvek menovému riziku sa vhodným spôsobom používajú swapy alebo iné nástroje na zabezpečenie sa proti devízovým rizikám, ako sú uvedené v predchádzajúcom pododseku.

               Komisia môže so súhlasom účtovníka rozšíriť rozsah oprávnených investícií tak, aby boli do neho zahrnuté aj iné triedy aktív a investičné operácie, ktoré sú v súlade s investičnou stratégiou a cieľmi, ako aj meny iných vyspelých ekonomík, ktorých zoznam príležitostne uverejňuje Medzinárodný menový fond a pri ktorých existuje zabezpečenie proti menovému riziku. Pri každom rozhodnutí o zahrnutí nových tried aktív, investičných operácií alebo mien vyspelých ekonomík je v prípade každej triedy aktív, operácie alebo meny riadne odôvodnené, ako rozšírené možnosti investovania zlepšia výkonnosť aktíva ESUO v likvidácii a po likvidácii aj aktív výskumného fondu pre uhlie a oceľ. V tomto odôvodnení sa posúdia prevádzkové kapacity, ktoré sú potrebné na podporu týchto nových možností investovania.

               4.ENVIRONMENTÁLNY, SOCIÁLNY, SPRÁVNY A MORÁLNY DOSAH

               Uplatňujú sa tieto environmentálne, sociálne a správne kritériá:

               a)
                     investície aktív ESUO v likvidácii a po ukončení likvidácie, aktíva Výskumného fondu pre uhlie a oceľ sa vykonávajú v súlade s politickým cieľom Únie, ktorým je podpora udržateľného financovania a sociálnej spravodlivosti, pričom sa v možnej miere berie ohľad na zachovanie kapitálu aktív;

               b)
                     vykonávanie investičnej politiky prebieha v súlade so všetkými príslušnými právnymi predpismi, ktoré podporujú finančné nástroje zohľadňujúce environmentálne, sociálne a správne faktory (ďalej len „ESG“), ako aj pri dodržiavaní príslušných noriem, systémov, kritérií a procesov, ktoré sú stanovené v regulačnom rámci Únie;

               c)
                     Komisia prekonzultuje implementáciu ESG faktorov do investičnej stratégie aktív ESUO v likvidácii a aktív Výskumného fondu pre uhlie a oceľ po skončení tejto likvidácie s technickou expertnou skupinou EÚ pre udržateľné financovanie, resp. s jej nástupcom.

               d)
                     Komisia monitoruje ESG profil aktív ESUO v likvidácii a po ukončení likvidácie, aktív Výskumného fondu pre uhlie a oceľ a pravidelne o ňom informuje, a to aj prostredníctvom výročnej správy uvedenej v bode 7 (Riadiace postupy).

               Na účely investovania je z etických alebo morálnych dôvodov vylúčený tento zoznam činností:

               a)
                     investície do cenných papierov vydaných subjektmi, pri ktorých podľa vedomosti Komisie bolo na základe právoplatného rozsudku alebo konečného správneho rozhodnutia preukázané, že boli zapojené do činností, ktoré:

               i) sa na základe regulačného rámca Únie a medzinárodných dohovorov a dohôd považujú za nezákonné alebo zakázané;

               ii) činnosti súvisia s vývojom, výrobou a obchodovaním so strelivom alebo zbraňami, ktoré sú podľa uplatniteľného medzinárodného práva zakázané.

               b)
                     investície do cenných papierov emitovaných podnikmi, ktoré podľa vedomosti Komisie vytvárajú viac ako 25 % ich celkových ročných príjmov z nižšie uvedených činností:

               i) hazardné hry (činnosti súvisiace s výrobou, výstavbou, distribúciou, spracovaním, obchodom alebo softvérom);

               ii) výrobky a činnosti súvisiace s tabakom (výroba, distribúcia, spracovanie a obchod);

               iii) sexuálny priemysel a súvisiaca infraštruktúra, služby a média.

               5.PREVOD NA ROZPOČET EURÓPSKEJ ÚNIE

               Čistý výnos z investícií aktív ESUO v likvidácii a aktív Výskumného fondu pre uhlie a oceľ po skončení tejto likvidácie, ako aj výnosy z predaja časti aktív budú venované do celkového rozpočtu Európskej únie ako vyhradený výnos a budú prevedené z ESUO v likvidácii a z aktív Výskumného fondu uhlia a ocele po skončení tejto likvidácie, ak je to potrebné, na splnenie záväzkov z rozpočtovej línie zameranej na výskumné programy pre sektory súvisiace s uhoľným a oceliarskym priemyslom.

               6.ÚČTOVNÍCTVO

               Riadenie finančných prostriedkov sa zúčtuje v ročnej účtovnej závierke za ESUO v likvidácii a za aktíva Výskumného fondu uhlia a ocele po skončení likvidácie. Ročná účtovná závierka je založená na účtovných pravidlách Komisie schválených účtovným úradníkom Komisie a predkladá sa v súlade s nimi, zohľadňujúc osobitný charakter ESUO v likvidácii a aktív Výskumného fondu uhlia a ocele po skončení likvidácie. Účtovnú závierku schváli Komisia a preskúma Dvor audítorov. Komisia si najme externé firmy na vykonanie ročného auditu jej účtovnej závierky.

               7.POSTUPY RIADENIA

               Komisia bude vo vzťahu k ESUO v likvidácii a k aktívam Výskumného fondu uhlia a ocele po skončení tejto likvidácie vykonávať vyššie uvedené operácie riadenia v súlade s týmito usmerneniami a na základe jej interných pravidiel a postupov platných pre ESUO v čase jeho zrušenia alebo upravených neskôr.

               Podrobnú správu o operáciách riadenia vykonávaných na základe týchto finančných usmernení vypracúva Komisia raz ročne a zasiela ju členským štátom. Komisia do výročnej správy zahrnie informácie o použití rôznych tried aktív, o dôvodoch svojho výberu investovania do konkrétnych tried aktív a o zistených výkonoch jednotlivých tried aktív.

                     (1)

                        Nariadenie Európskeho parlamentu a Rady (EÚ) 2017/1131 zo 14. júna 2017 o fondoch peňažného trhu (Ú. v. EÚ L 169, 30.6.2017, s. 8).

                     (2)

                        Nariadenie Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012 (Ú. v. EÚ L 347, 28.12.2017, s. 35).

                     (3)

                        Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (prepracované znenie) (Ú. v. EÚ L 302, 17.11.2009, s. 32), v znení neskorších zmien.

                     (4)

                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).


               EURÓPSKA KOMISIA
            V Bruseli3. 2. 2021
            COM(2021) 41 final
            2021/0024(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie na ďalšom zasadnutí Európskeho výboru pre vypracovanie noriem v oblasti vnútrozemskej plavby (CESNI), ako aj na ďalšom plenárnom zasadnutí Ústrednej komisie pre plavbu na Rýne (CCNR) v súvislosti s plánovaným prijatím normy pre základný bezpečnostný výcvik pomocných lodníkov a normy pre štandardizované komunikačné frázy v štyroch jazykoch.

               2.Kontext návrhu

               2.1.CCNR a CESNI

               Ústredná komisia pre plavbu na Rýne (CCNR) je medzinárodná organizácia s regulačnými právomocami pre otázky vnútrozemskej vodnej dopravy na rieke Rýn. Zmluvnými stranami CCNR sú štyri členské štáty EÚ (Belgicko, Francúzsko, Holandsko a Nemecko) a Švajčiarsko.

               V revidovanom dohovore pre plavbu na Rýne podpísanom 17. októbra 1868 v Mannheime sa vymedzuje právny rámec, ktorým sa riadi využívanie Rýna ako vnútrozemskej vodnej cesty na plavbu, a stanovujú sa právomoci CCNR. V súčasnosti platné znenie dohovoru bolo výsledkom dohovoru z 20. novembra 1963, ktorý nadobudol platnosť 14. apríla 1967 a ktorým sa zmenil revidovaný dohovor pre plavbu na Rýne. Plénum zasadá dvakrát ročne a na zasadnutiach sa zúčastňujú zástupcovia členských štátov CCNR. Ide o rozhodovací orgán CCNR, ktorý prijíma uznesenia ústrednej komisie a prijíma a mení jej technické predpisy. Každý členský štát CCNR má jeden hlas a rozhodnutia sa prijímajú jednomyseľne. Uznesenia sú právne záväzné. EÚ nie je členom CCNR.

               V roku 2015 prijala CCNR uznesenie, ktorým sa zriadil Európsky výbor pre vypracovanie noriem v oblasti vnútrozemskej plavby (Comité Européen pour l’Élaboration de Standards dans le Domaine de Navigation Intérieure – CESNI). Súčasťou úloh tohto výboru je prijímanie technických noriem v rôznych oblastiach, najmä pokiaľ ide o plavidlá, informačné technológie a posádku, jednotný výklad týchto noriem a príslušných postupov, ako aj diskusie o bezpečnosti plavby, ochrane životného prostredia alebo iných oblastiach plavby.

               CESNI tvoria experti zastupujúci členské štáty CCNR a členské štáty EÚ, ktoré majú hlasovacie práva rozdelené tak, že každý štát má jeden hlas. EÚ nie je členom CESNI. Môže sa však bez hlasovacích práv zúčastňovať na práci CESNI spolu s medzinárodnými organizáciami, ktorých poslanie sa týka oblastí pokrytých aktivitami tohto výboru.

               2.2.Pripravovaný akt CESNI a CCNR

               Výbor CESNI má na svojom ďalšom plenárnom zasadnutí prijať normu pre základný bezpečnostný výcvik pomocných lodníkov (cesni 20_04) a normu pre štandardizované komunikačné frázy v štyroch jazykoch (cesni 20_39).

               Smernicou Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES
                  1
                sa zavádzajú harmonizované pravidlá, pokiaľ ide o odborné kvalifikácie v oblasti vnútrozemskej plavby v Európe, a stanovujú sa určité normy týkajúce sa odborných kvalifikácií. Hoci sa uvedené dve normy nevyžadujú podľa predmetnej smernice, CESNI ich vypracoval na uľahčenie vykonávania požiadaviek, ktoré patria do rozsahu pôsobnosti predmetnej smernice, a na podporu harmonizácie.

               V súlade s prílohou I k smernici (EÚ) 2017/2397 je potrebné na získanie odbornej spôsobilosti pomocného lodníka úspešne ukončiť základný bezpečnostný výcvik v súlade s vnútroštátnymi požiadavkami. V norme CESNI pre základný bezpečnostný výcvik pomocných lodníkov sa určujú požiadavky, ktoré by členské štáty CESNI mohli dodržiavať ako svoje vnútroštátne požiadavky na zaistenie rovnakej úrovne kvality služieb.

               V súlade s prílohou II k smernici (EÚ) 2017/2397 sa od lodníkov a lodných kapitánov vyžaduje, aby boli spôsobilí používať štandardizované komunikačné frázy v situáciách, keď nastávajú komunikačné problémy. V norme CESNI pre štandardizované komunikačné frázy v štyroch jazykoch sa podrobne stanovuje takýto systém komunikácie.

               Odborníci z CESNI vypracovali tieto dve normy v rokoch 2019 a 2020 a výbor CESNI sa na svojom zasadnutí 30. apríla 2020 rozhodol naplánovať ich prijatie na ďalšom zasadnutí.

               Odborníci z CESNI (pracovná skupina CESNI/QP) vypracovali normy pre základný bezpečnostný výcvik pomocných lodníkov a pre štandardizované komunikačné frázy v rámci pracovných programov CESNI 2016 – 2018 a 2019 – 2021. Táto záležitosť sa riešila na týchto technických stretnutiach, ktoré umožnili dosiahnuť dohodu na úrovni výboru CESNI:

               ·pracovné stretnutia (24. 5. 2018; 6. – 7. 10. 2018; 8. 5. 2019; 11. 9. 2019; 6. 11. 2019; 6. 2. 2020; 22. 4. 2020) a

               ·zasadnutie výboru (30. 4. 2020).

               Všetky členské štáty EÚ majú k uvedeným návrhom noriem (chránený) prístup prostredníctvom osobitného webového sídla (cesni.eu).

               Normy ES-QIN (európske normy pre odborné kvalifikácie v oblasti vnútrozemskej plavby) sa budú aktualizovať s cieľom začleniť predmetné dve nové normy.

               Komisia CCNR prijme uznesenie s cieľom zahrnúť odkaz na najnovšiu verziu noriem ES-QIN obsahujúcu predmetné dve nové normy do nariadenia pre členov posádky plavidiel plávajúcich na Rýne.

               3.Pozícia, ktorá sa má zaujať v mene Únie

               Rozhodnutie o stanovení pozície Únie je potrebné na to, aby sa zabezpečilo náležité zohľadnenie záujmov EÚ pri prijímaní rozhodnutí o stanovovaní noriem pre základný bezpečnostný výcvik pomocných lodníkov a pre štandardizované komunikačné frázy v štyroch jazykoch. Vec patrí do právomoci EÚ, keďže cieľom uvedených noriem je uľahčiť vykonávanie smernice (EÚ) 2017/2397.

               Navrhovanou pozíciou Únie je podporiť prijatie uvedených dvoch noriem, keďže prispejú k udržaniu najvyššej úrovne bezpečnosti v oblasti vnútrozemskej plavby a povedú k väčšej harmonizácii.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  2
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  3
               .

               4.1.2.Uplatnenie na tento prípad

               CESNI aj CCNR sú orgánmi zriadenými podľa medzinárodnej dohody.

               Hoci pravidlá, ktoré prijal výbor CESNI, nie sú samy osebe záväzné, stanú sa záväznými pre členov CCNR, len čo táto organizácia upraví svoj legislatívny rámec (nariadenia pre členov posádky plavidiel plávajúcich na Rýne) tak, aby obsahoval odkaz na normy prijaté výborom CESNI, a zabezpečí, aby sa tieto normy stali povinnými v rámci uplatňovania revidovaného dohovoru pre plavbu na Rýne. Záväzný charakter takéhoto nariadenia medzi členmi CCNR je stanovený v Mannheimskom dohovore zo 17. októbra 1868
                  4
               .

               Preto je potrebné stanoviť pozíciu, ktorá sa má zaujať v mene Únie vo výbore CESNI a v komisii CCNR, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov súvisí so spoločnou dopravnou politikou.

               Hmotnoprávnym základom navrhovaného rozhodnutia je preto článok 91 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 91 ods. 1 ZFEÚ v spojení s článkom 218 ods. 9 ZFEÚ.

               2021/0024 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Revidovaný dohovor pre plavbu na Rýne zo 17. októbra 1868 zmenený dohovorom o zmene revidovaného dohovoru pre plavbu na Rýne prijatým 20. novembra 1963 nadobudol platnosť 14. apríla 1967.

               (2)Podľa článku 17 dohovoru môže Ústredná komisia pre plavbu na Rýne (CCNR) prijať požiadavky v oblasti odborných kvalifikácií.

               (3)Európsky výbor pre vypracovanie noriem v oblasti vnútrozemskej plavby (CESNI) bol zriadený 3. júna 2015 v rámci CCNR s cieľom vypracovať technické normy pre vnútrozemskú plavbu v rôznych oblastiach, najmä pokiaľ ide o plavidlá, informačné technológie a posádku.

               (4)Očakáva sa, že výbor CESNI na svojom ďalšom zasadnutí v apríli 2021 prijme normu pre základný bezpečnostný výcvik pomocných lodníkov, v ktorej sa stanovia požiadavky na výcvik, ktoré by členské štáty mohli dodržiavať ako svoje vnútroštátne požiadavky, a normu pre štandardizované komunikačné frázy v štyroch jazykoch pre lodníkov a lodných kapitánov, aby dokázali zvládať situácie, keď nastanú komunikačné problémy. Cieľom oboch noriem je uľahčiť vykonávanie požiadaviek, ktoré patria do rozsahu pôsobnosti smernice Európskeho parlamentu a Rady (EÚ) 2017/2397
                  5
               .

               (5)Navyše sa očakáva, že komisia CCNR na svojom ďalšom plenárnom zasadnutí prijme uznesenie, ktorým sa nariadenie pre členov posádky plavidiel plávajúcich na Rýne zmení tak, aby sa v ňom zahrnul odkaz na normy ES-QIN (európske normy pre odborné kvalifikácie v oblasti vnútrozemskej plavby) vrátane normy CESNI pre základný bezpečnostný výcvik pomocných lodníkov a normy CESNI pre štandardizované komunikačné frázy.

               (6)Norma CESNI pre základný bezpečnostný výcvik pomocných lodníkov a norma pre štandardizované komunikačné frázy by mali prispieť k udržaniu najvyššej úrovne bezpečnosti v oblasti vnútrozemskej plavby a podporili by harmonizáciu v súvislosti so smernicou (EÚ) 2017/2397.

               (7)Je vhodné stanoviť pozíciu, ktorá sa má zaujať v mene Únie vo výbore CESNI a v komisii CCNR.

               (8)Únia nie je členom CCNR ani CESNI. Pozíciu Únie vyjadria členské štáty Únie, ktoré sú členmi týchto orgánov, konajúc spoločne,

               PRIJALA TOTO ROZHODNUTIE:

               Článok 1

               1.Pozíciou, ktorá sa má zaujať v mene Únie na plenárnom zasadnutí Európskeho výboru pre vypracovanie noriem v oblasti vnútrozemskej plavby (CESNI), na ktorom sa rozhodne o európskych normách týkajúcich sa odborných kvalifikácií v oblasti vnútrozemskej plavby s odkazmi na cesni (20)_04 a cesni (20)_39, je súhlas s ich prijatím.

               2.Pozíciou, ktorá sa má prijať v mene Únie na plenárnom zasadnutí Ústrednej komisie pre plavbu na Rýne (CCNR), na ktorom komisia CCNR prijme uznesenie, ktorým sa mení nariadenie pre členov posádky plavidiel plávajúcich na Rýne tak, aby zahŕňalo odkaz na európske normy týkajúce sa odborných kvalifikácií v oblasti vnútrozemskej plavby, ako aj odkazy na cesni (20)_04 a cesni (20)_39, je podporiť všetky návrhy, ktorými sa zosúlaďujú požiadavky nariadení pre členov posádky plavidiel plávajúcich na Rýne s požiadavkami európskych noriem týkajúcich sa odborných kvalifikácií v oblasti vnútrozemskej plavby.

               Článok 2

               1.Pozíciu uvedenú v článku 1 ods. 1 vyjadria členské štáty Únie, ktoré sú členmi výboru CESNI, konajúc spoločne.

               2.Pozíciu uvedenú v článku 1 ods. 2 vyjadria členské štáty Únie, ktoré sú členmi komisie CCNR, konajúc spoločne.

               Článok 3

               Menšie technické zmeny pozícií uvedených v článku 1 možno dohodnúť bez ďalšieho rozhodnutia Rady.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Revidovaný dohovor pre plavbu na Rýne zo 17. októbra 1868 zmenený 20. novembra 1963.

                     (5)

                        Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).